[dc]આ[/dc]પણે ત્યાં સંસ્કૃત સાહિત્યમાં સ્તોત્રોથી લઈને બોધકથાઓ સુધી ઘણું સુંદર કાર્ય થયું છે. સંસ્કૃતના વિદ્વાનો અને પંડિતો એ ઉત્તમ રચનાઓ આપી છે. પરંતુ સામાન્ય માણસને માટે તો સંસ્કૃત એટલે ‘બડી દૂર નગરી’ જેવું છે. આજના સમયમાં સંસ્કૃત વિશે વાત કરવી એ તો જાણે કોઈ પુરાતનયુગની કે વૈદિક કાળની વાત કરવા જેવું લાગે ! આ માન્યતાને દૂર કરતું કામ અમદાવાદના ડૉ. હર્ષદેવ માધવે કર્યું છે. એમણે સંસ્કૃત સાહિત્યમાં સ્તોત્રો, શતકો અને ગીતો તો રચ્યાં જ છે પરંતુ આજના સમયને અનુરૂપ એમણે એકદમ સરળ સંસ્કૃતમાં આધુનિક ગીતો પણ લખ્યાં છે. અરે, સંસ્કૃતમાં એમણે ક્રિકેટની કોમેન્ટ્રી અને ફિલ્મોના રિવ્યુ પણ આપ્યાં છે. એમના સંસ્કૃત લેખનમાં બિપાશા, મલ્લિકા શેરાવત જેવી અભિનેત્રીઓની વાત પણ આવે ! સંસ્કૃત સાહિત્યમાં હાઈકુથી લઈને નાટક સુધી એમણે પુષ્કળ કામ કર્યું છે.